《用功成韵赋外舅短项翁》
宋代·耿镃

君不见王绩非狂生，笔墨雪尽惟酒经。
又不见志和非漫尉，江湖醉咏渔歌耳。
文章得失两梦事，一醉从渠俱不理。
人间自有行秘书，此翁聊为山泽儒。
平生斟酌自饱满，宁复有欠宁有馀。
可怜蹒跚挽不前，属车岂识从甘泉。
不矜万卷腹空洞，渴梦只恐东溟乾。
莫疑此翁拘器穷，此翁有用非哑钟。
浊醪作贤清作圣，翁不异味同其空。
我方畏缩立下风，伸颈一笑短项逢。
脱冠与翁共醉倒，从人笑此两秃翁。

作者简介：耿镃，字德基，一名元鼎，字时举（《昆山杂咏》卷中），吴郡（今江苏苏州）人。高宗绍兴间太学生（《中吴纪闻》卷六）。今录诗三首。